Source: https://filippastorek.blog.sme.sk/c/458039/otvoreny-list-ministrovi-zdravotnictva.html
Timestamp: 2019-08-21 04:39:59+00:00

Document:
Otvorený list ministrovi zdravotníctva - Filip Pastorek (blog.sme.sk)
Autor: Filip Pastorek | 21.6.2017 o 15:16 | (upravené 21.6.2017 o 15:32) Karma článku: 4,31 | Prečítané: 1459x
Kontaktujem Vás prostredníctvom tohto otvoreného listu, nakoľko poliklinika ProSanus, a. s. (ProCare Central) a SI Medical, s. r. o. (NsP Medissimo) podmieňuje poskytnutie zdravotnej starostlivosti mojej osobe (čo je nezákonné / §44, odsek 2.) zákona č. 577/2004 Z. z.) kúpou tzv. programu osobnej starostlivosti, kedysi programu celoročnej zdravotnej starostlivosti. Listinné dôkazy – vyjadrenia zdravotníckeho zariadenia (zo dňa 15. 04. 2016 a 12. 06. 2017), ktorým mi poskytovateľ zdravotnej starostlivosti "expressis verbis" oznamuje, že objednanie je prístupné iba klientom ProCare s platným programom osobnej starostlivosti Vám zasielam v prílohe e-mailu spolu s otvoreným listom cez tlačové oddelenie Ministerstva zdravotníctva.
Uvedená problematika je Vám iste veľmi dobre známa. Bola niekoľkokrát medializovaná v TV Markíza, kde boli za účelom objektívnej kritiky zverejnené aj zábery skrytej kamery a rozhovory s lekármi. Poliklinika ProSanus, a. s. (ProCare Central) už v minulosti dostala od samosprávy pokutu za podmieňovanie zdravotnej starostlivosti úhradou nezákonných poplatkov pre firmu Procare.
Riaditeľka polikliniky ProSanus, a. s. (ProCare Central) PharmDr. Blanka Malichová, MBA, MPH mi nereaguje na moje e-maily (zo dňa 30. 05. 2017 a 09. 06. 2017), rovnako ako mi nereaguje na moje e-maily ani medicínska riaditeľka ProCare MUDr. Ivana Revayová a taktiež mi prestal reagovať aj riaditeľ polikliniky SI Medical, s. r. o., ktorým je MUDr. Jakub Rybár.
V roku 2015 a 2016 som v tiesni a pod hrozbou neposkytnutia zdravotnej starostlivosti uhradil ProCare nezákonné poplatky v celkovej výške 365,- EUR. Poplatky som uhradil pod nátlakom, ktorý na moju osobu vyvíjali pracovníci polikliniky ProCare, ktorí ma odmietali ošetriť bez úhrady poplatku za objednanie.
Poukazujem na písomné vyjadrenie polikliniky zo dňa 15. 04. 2016 – uvádzam v plnom znení:
Z uvedeného písomné vyjadrenia polikliniky jednoznačne vyplýva, že kontaktovanie ambulancie je prístupné iba klientom ProCare, ktorý majú zakúpený nezákonný kartový program osobnej starostlivosti, inak Vás neobjednajú. Bol som bol donútený pracovníkmi polikliniky pod hrozbou neposkytnutia zdravotnej starostlivosti si dňa 25. 04. 2016 a 29. 04. 2016 pod nátlakom zakúpiť kartové programy, ktoré sa dokonca časovo prelínajú, čiže poplatky sú duplicitné.
Poskytovateľ zdravotnej starostlivosti "SI Medical, s. r. o." (NsP Medissimo) podmieňuje vykonanie ich lekárom - špecialistom indikovanej operácii kolena (artroskopia) poplatkom 249,- EUR ako "platba za operáciu artroskopie". Podotýkam, že tento zákrok je plne hradený na základe verejného zdravotného poistenia, nakoľko SI Medical, s. r. o. (NsP Medissimo) je zmluvný poskytovateľ zdravotnej starostlivosti pre poistencov Dôvera zdravotná poisťovňa, a. s. na základe Zmluvy o poskytovaní zdravotnej starostlivosti podľa § 7 zákona č. 581/2004 Z. z..
Popis problematiky vrátane vizuálneho dôkazu je zachytený v blogu: https://filippastorek.blog.sme.sk/c/452372/poliklinika-procare-podmienuje-operaciu-kolena-uhradou-poplatku-249-eur.html
Operáciu mám indikovanú lekárom - špecialistom od 09. 02. 2016 a do dnes nebola vzhľadom na vytváranie poplatkovej bariéry v poskytovaní zdravotnej starostlivosti vykonaná.
24. apríla 2017 mi skončila platnosť nezákonného programu celoročnej zdravotnej starostlivosti a nový kartový program som si nezakúpil a ani nezakúpim. Uvedené spôsobilo, že od 25. 04. 2017 ma poliklinika ProSanus, a. s. a SI Medical, s. r. o. odmieta objednávať k zmluvným lekárom – poskytovateľom zdravotnej starostlivosti. Naposledy ma objednali v pondelok 24. 04. 2017, posledný deň platnosti nezákonného programu osobnej starostlivosti. O kartový program som nikdy nemal záujem. Mňa firma ProCare, a. s. nezaujíma rovnako ako ma ani nikdy nezaujímala, mňa zaujíma zmluvný poskytovateľ zdravotnej starostlivosti, ktorým je ProSanus, a. s. a SI Medical, s. r. o.
Písomné (listinné) dôkazy Vám zasielam v prílohe e-mailu cez tlačové oddelenie Ministerstva zdravotníctva.
Za účelom objektívnej kritiky, nakoľko tento otvorený list je zákonite opodstatnený, Vám odporúčam pozrieť si zábery skrytej kamery TV Markíza, ktoré boli viackrát odvysielané v hlavnom spravodajstve:
Externá firma zo zákona nemôže zabezpečovať objednávanie poistencov za poplatok
Vyjadrenie Ministerstva zdravotníctva: http://www.health.gov.sk/?poplatky-v-zdravotnictve
„Nenašiel som v zákone jednoznačnú odpoveď. Môže si lekár na základe tohto nového zákona objednať službu „manažment pacienta“ u externej firmy? V takom prípade by poplatok nevyberal lekár, ale účtovala by si ho firma. Bola by to súčasť jej ekonomického výsledku.
1, Zákon, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a ktorým sa menia a dopĺňajú niektoré zákony, s účinnosťou od 1. apríla 2015 ruší pre poskytovateľov zdravotnej starostlivosti možnosť požadovať úhradu za prednostné poskytnutie ambulantnej starostlivosti v rámci na to vyhradených ordinačných hodín, ktoré schválil samosprávny kraj. Teda od nadobudnutia účinnosti tohto zákona samosprávny kraj už nebude môcť poskytovateľovi ambulantnej starostlivosti schváliť ordinačné hodiny na prednostné poskytnutie zdravotnej starostlivosti.
Poskytovatelia, ktorí už mali schválené a osobitne vyznačené ordinačné hodiny na prednostné poskytovanie zdravotnej starostlivosti, sú povinní po nadobudnutí účinnosti tohto zákona požiadať samosprávny kraj o schválenie a potvrdenie ordinačných hodín bez osobitných ordinačných hodín na prednostné poskytovanie zdravotnej starostlivosti, a to najneskôr do 30. apríla 2015. Takýto poskytovateľ bude oprávnený prednostne poskytovať zdravotnú starostlivosť, a teda aj vyberať úhradu za prednostné poskytnutie zdravotnej starostlivosti, najneskôr do 30. júna 2015.
2. Objednanie poistenca na vyšetrenie (vrátane objednania na konkrétny čas) zákon č. 577/2004 Z. z. ustanovil za súčasť zdravotného výkonu. Podľa § 2 ods. 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, zdravotný výkon je ucelená činnosť zdravotníckeho pracovníka, ktorá predstavuje základnú jednotku poskytovania zdravotnej starostlivosti. Podľa § 2 ods. 1 zákona č. 576/2004 Z. z. zdravotná starostlivosť je súbor pracovných činností, ktoré vykonávajú zdravotnícki pracovníci. Zdravotníckym pracovníkom podľa § 27 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov je fyzická osoba vykonávajúca zdravotnícke povolanie. Podmienky výkonu zdravotníckeho povolania ustanovuje zákon č. 578/2004 Z. z.
3. Na základe uvedeného vyplýva, že zabezpečenie objednávania poistenca nemôže byť uskutočňované „externou firmou“, ale samotným zdravotníckym pracovníkom. Za takýto úkon nemožno vyberať osobitnú úhradu.
4. Na záver dávame do pozornosti ustanovenie § 44 ods. 2 zákona č. 577/2004 Z. z. v znení účinnom od 1. 4. 2015, v zmysle ktorého poskytovateľ nesmie podmieňovať poskytnutie zdravotnej starostlivosti úhradou nad určenú spoluúčasť poistenca podľa tohto zákona a predpisov vydaných na jeho vykonanie, ani iným plnením. Teda poskytnutie zdravotnej starostlivosti nemôže byť podmienené ani úhradou externej firme (napr. za iné úkony než objednanie pacienta).“ - koniec citácie z vyjadrenia Ministerstva zdravotníctva publikovaného na svojom webovom sídle.
Ako je vyššie uvedené, objednanie poistenca na vyšetrenie vrátane objednania na konkrétny čas je v zmysle ustanovenia § 3, odsek 4.), písmeno a) zákona č. 577/2004 Z. z. súčasťou zdravotného výkonu. V zmysle zákona je teda objednanie poistenca súčasťou poskytnutia zdravotnej starostlivosti, teda „expressis verbis“ objednanie poistenca vrátane objednania na konkrétny čas je poskytnutie zdravotnej starostlivosti a toto nemôže zabezpečovať nikto iný okrem samotného poskytovateľa zdravotnej starostlivosti, ktorý poskytuje zdravotnú starostlivosť, teda poliklinika ProSanus, a. s., SI Medical, s. r. o. a podobne.
V zmysle § 49a Občianskeho zákonníka právny úkon je neplatný, ak ho konajúca osoba urobila v omyle vychádzajúcom zo skutočnosti, ktorá je pre jeho uskutočnenie rozhodujúca, a osoba, ktorej bol právny úkon určený, tento omyl vyvolala alebo o ňom musela vedieť. Právny úkon je takisto neplatný, ak omyl táto osoba vyvolala úmyselne.
Počet článkov 24 Celková karma 3.95 Priemerná čítanosť 2188

References: §44
 § 7
 § 2
 § 2
 § 27
 § 44
 § 3
 § 49